Ontmoet gholf se nuwe nr. 1-‘WAG’ | Netwerk24
22 Mei 2019 05:23
Brooks Koepka en sy meisie, Jena Sims, met die Wanamaker-trofee by die Bethpage Black-baan in New York. Foto: Getty Images
Brooks Koepka se buitengewone vermoë om major-titels te beklink het gholfkenners aan die raai, maar miskien het sy meisie, Jena Sims, iets daarmee te doen.
Die 29-jarige Amerikaner het Sondag op die Bethpage Black-baan in New York sy vierde grote in 23 maande gewen toe hy by die PGA-kampioenskap geseëvier het.
Hy het dié mylpaal boonop vinniger as enigiemand voor hom bereik, insluitend groot name soos Ernie Els, Seve Ballesteros, Tiger Woods en Jack Nicklaus.
Sy ongelooflike treftempo by major-toernooie stem toevallig ooreen met die begin van sy verhouding met Sims, ’n model en aktrise, in 2017.
Jena Sims en haar vriendin Paulina Gretzky, die gholfspeler Dustin Johnson se meisie. Foto: Getty Images
Sims (30) lag oor die toeval maar skryf dit nie eenvoudig af nie.
“Hy is báie bewus van sy sukses en die tydsberekening van ons verhouding,” sê sy aan golf.com.
“Ek kan nie die krediet daarvoor vat nie, al wat ek kan doen is om hom gelukkig te maak. Ek is eksentries en sonderling, ek hou daarvan om hom te laat lag. Ek moedig hom aan om homself te wees.”
As Koepka tans die warmste speler in gholf is, dan het Sims net so vinnig aanspraak gemaak op die titel as dié ryk sport se nr. 1-WAG (’n akroniem vir wifes and girlfriends).
Sy het aandag getrek in die laaste ronde in New York toe sy twee keer sonder sukses soentjies aan Koepka probeer blaas het voor sy afslaan.
Sims erken sy poog gereeld om Koepka se oog te vang terwyl hy speel, maar dit is nie altyd so maklik met die groot getalle toeskouers by major-toernooie nie.
Jena Sims erken sy probeer gereeld Brooks Koepka se aandag op die baan trek. Foto: Getty Images
“Ek is nie juis baie diskreet nie,” sê sy. “Ek sal vir hom waai en hy sal sy hoed lig. Ek sal vir hom ’n soentjie blaas. Ek probeer nie eintlik om onder die radar te wees nie. As ek hom sien en hy kyk vir my sal ek sê, ‘haai!’.
“Ek stres nie te veel nie, want ek is nie die een op die baan wat die gholfstok moet swaai nie. Ek geniet net myself, ek is daar vir hom.”
Sims, wat spog met ’n reusegevolg op Instagram, is in Georgia gebore en het verskeie skoonheidskompetisies in dié deelstaat gewen. Sy het in 2007 ook Georgia by die Miss Teen USA-skoonheidswedstryd verteenwoordig.
My mission since 2004, was to teach children and teens facing challenges the importance of inner beauty and self confidence through the @pageantofhope. Can’t wait to head back to one of my favorite places in the world, Gambier Village in 2 weeks! Special thanks @yesisoccer ???? @erikruthoff ??
A post shared by Jena Sims (@jenamsims) on May 11, 2019 at 8:49am PDT
Sims is hoof van ’n niewinsgewende organisasie, Pageant of Hope, wat skoonheidskompetisies vir kinders met kanker en ander nadele aanbied.
Koepka se reis na die kruin is noemenswaardig. Hy het vier van die laaste agt Grand Slam-toernooie gewen en onder die voorste 25 geëindig in 12 van die laaste 13 toernooie. Hy het die eerste speler in amper 30 jaar geword om die Amerikaanse Ope-titel suksesvol te verdedig (2017 en 2018) en was ook verlede jaar by die PGA-kampioenskap baas.
Koepka, terug boaan gholf se wêreldranglys danksy Sondag se sege, vertoon nie juis goed in normale PGA-toernooie nie, waar hy slegs twee keer aan die wenkant was. Hy verkies om sy beste vir die majors te hou.